ไฟแนนซ์ทูเดย์
โดย...ใจฮิ
14 พ.ค. 2558

โดย...ใจฮิ
...สมหมาย ภาษี รมว.คลัง ยังเคาะไม่ลงสำหรับการแต่งตั้งผู้บริหารกระทรวงการคลัง ทั้งที่มีว่างตำแหน่งเดียวคือ ผู้อำนวยการสำนักงานบริหารหนี้สาธารณะ (สบน.) แต่ปัญหาติดอยู่ที่ต้องมีการเปลี่ยนแปลงผู้บริหารตำแหน่งอื่นพ่วงเข้าไปด้วย โดยเฉพาะการเปลี่ยนตัวผู้บริหารกรมบัญชีกลาง ทำให้เรื่องง่ายกลายเป็นเรื่องยาก ผ่านมารวมเดือนแล้วยังตั้งไม่ได้
...อารีพงศ์ ภู่ชอุ่ม ปลัดกระทรวงพลังงาน ที่กลับมารับตำแหน่งเลขาธิการคณะกรรมการพัฒนาระบบราชการ (ก.พ.ร.) เปิดใจว่า การทำงาน 10 เดือน ในตำแหน่ง ปลัดกระทรวงพลังงาน เป็นช่วงที่รับภาระหนักที่สุดในชีวิตและพอใจผลงานมากที่สุดแม้ว่ายังทำไม่ได้ตามเป้าหมายที่ตั้งใจไว้ทุกเรื่อง โดยที่ผ่านมาได้รับมอบหมายให้เข้ามาวางรากฐานด้านพลังงานที่จะมีผลไปในอนาคต 20 ปี นอกจากนี้ยังให้เข้ามาตรวจความโปร่งใสหลายโครงการของกระทรวงพลังงานที่มีผู้ร้องเรียน รวมทั้งให้หามาตรการป้องกันการทุจริตของการดำเนินการโครงการต่างๆ ของกระทรวงพลังงาน
...ภาระหนักของ มนต์ชัย รัตนเสถียร กรรมการและรักษาการผู้จัดการธนาคารอิสลามแห่งประเทศไทย (ไอแบงก์) ที่ต้องปรับแผนฟื้นฟูธนาคารครั้งใหญ่ ให้มีการแยกบริหารหนี้สินทรัพย์ดีและสินทรัพย์เสียออกจากกัน เพื่อให้ไอแบงก์เดินหน้าต่อไปได้ แต่งานนี้ไม่เกินฝีมืออดีตผู้บริหารธนาคารแห่งประเทศไทย (ธปท.) แต่ปัญหาที่ยังแก้ไม่ตกคือการเอาผิดกับผู้ที่ทำให้แบงก์เสียหายในอดีตยังจับมือใครดมไม่ได้สักที
...สุดสัปดาห์นี้ อังคณา ไชยมนัส กรรมการผู้จัดการ ธนาคารอาคารสงเคราะห์ (ธอส.) แถลงผลงานของแบงก์ในรอบ 6 เดือนของการบริหารงานของรัฐบาลชุดนี้ พร้อมขนมาตรการสินเชื่อที่จะออกมาต่อเนื่องช่วยให้คนมีรายได้น้อยมีโอกาสเป็นเจ้าของที่อยู่อาศัย
...ลุ้นระทึกเรื่องการแก้ปัญหาสลากกินแบ่งรัฐบาลขายเกินราคา ที่ พล.อ.ประยุทธ์ จันทร์โอชา นายกรัฐมนตรี เอาจริงตั้งแต่งวดวันที่ 16 มิ.ย. ที่จะเริ่มขายกันตั้งแต่วันที่ 2 มิ.ย. จะต้องไม่เกิน 80 บาท หากทำไม่ได้ก็จะเลิกขายถือเป็นการวัดใจผู้ค้าสลากว่าจะมีกำไรแบบพอสมควร มีช่องทางทำกินได้นานๆ หรืออยากได้กำไรมากๆ แต่ได้ไม่กี่ครั้ง